C 416/15

A Tanács indokolása: A Tanács (EU) 35/2021 álláspontja első olvasatban a 2013/34/EU irányelvnek a társaságiadó-információk egyes vállalkozások és fióktelepek általi közzététele tekintetében történő módosításáról szóló európai parlamenti és tanácsi irányelv elfogadása céljából

(2021/C 416/02)

I. BEVEZETÉS

1. A Bizottság 2016. április 12-én benyújtotta a fenti irányelvjavaslatot ( 1 ) az Európai Parlamentnek és a Tanácsnak.

2. Az Európai Gazdasági és Szociális Bizottság 2016. szeptember 21-én fogadta el véleményét ( 2 )

3. Az Európai Parlament 2019. március 27-én fogadta el az első olvasatban kialakított álláspontját ( 3 )

4. Az elnökség 2021. március 3-án tárgyalási megbízást kapott ( 4 ) . Összesen három alkalommal került sor háromoldalú egyeztetésre.

5. A Gazdasági és Monetáris Bizottság (ECON), valamint a Jogi Bizottság (JURI) elnöke 2021. június 17-én levélben jelezte az elnökség felé, hogy amennyiben a Tanács a levél mellékletében foglalt formában hivatalosan megküldi az álláspontját a Parlamentnek, akkor javasolni fogják a Parlament plenáris ülésének, hogy a Parlament második olvasata során módosítás nélkül hagyja jóvá a Tanács álláspontját.

II. CÉLKITŰZÉS

Az irányelv előírja bizonyos multinacionális vállalkozások számára, hogy az általuk fizetett társasági adó összegét – az egyéb releváns információkkal együttesen – külön jelentés keretében hozzák nyilvánosságra. E kiegészítő átláthatósági követelményeket a 750 millió EUR-nál magasabb árbevétellel rendelkező multinacionális vállalkozások kötelesek lesznek teljesíteni. Ezzel első ízben vonatkoznak majd ugyanolyan beszámolási követelmények a leányvállalataikon és a fióktelepeiken keresztül az Európai Unióban gazdasági tevékenységet folytató nem európai multinacionális vállalatokra, mint az uniós multinacionális vállalatokra.

A javaslat kiegészíti a vállalkozásoknak a 2013/34/EU irányelv (a számviteli irányelv) szerinti jelenlegi pénzügyi beszámolási kötelezettségeit, és nem érinti ezeket a követelményeket a pénzügyi kimutatásaik – például az éves beszámolójuk közzététele – tekintetében.

Ez a javaslat nem módosítja a nem pénzügyi beszámolásra és a banki ágazatban, valamint a nyersanyag- és fakitermelő ágazatokban alkalmazott országonkénti jelentéstételre vonatkozó jelenlegi szabályokat. Mentességet vezet be ugyanakkor az uniós banki jogszabályok alapján már most is szigorú nyilvános adatszolgáltatásra kötelezett banki ágazat kettős jelentéstételre kötelezésének az elkerülése céljából.

III. A TANÁCS ELSŐ OLVASATBAN ELFOGADOTT ÁLLÁSPONTJÁNAK ELEMZÉSE

A) Általános megjegyzések

A Parlament és a Tanács tárgyalásokat folytatott azzal a céllal, hogy olyan, korai második olvasatbeli megállapodás születhessen a Tanács első olvasatban elfogadott álláspontja alapján, amelyet a Parlament módosítások nélkül jóvá tudna hagyni. A Tanács első olvasatban kialakított álláspontjának szövege teljes mértékben tükrözi a társjogalkotók között létrejött kompromisszumot.

B) Főbb kérdések

2021. június elején a társjogalkotóknak sikerült kompromisszumot elérni a tárgyalások keretében. A Parlamenttel kialakított kompromisszum főbb pontjai többek között:

— A jelentéstétel keretében szolgáltatott adatok összesítése/bontása: Az adatok bontott közlése csak az alábbi esetekben alkalmazandó: i. az EU tagállamai esetében; ii. az adózási szempontból nem együttműködő országok és területek európai uniós jegyzékéről szóló tanácsi következtetések I. mellékletében felsorolt harmadik országok adójogrendszerei esetében; valamint iii. az ugyanazon tanácsi következtetések II. mellékletében említett harmadik országok adójogrendszerei esetében az elmúlt két egymást követő év vonatkozásában.

— Védzáradék: A társjogalkotók megállapodtak, hogy öt évre korlátozzák a védzáradék időtartamát.

— A közzéteendő információk: Erről a kérdésről a Tanács felülvizsgált megbízása alapján megállapodás született.

— Közös sablon, elektronikus jelentéstételi formátum és az információk közzététele: Erről a kérdésről a Tanács felülvizsgált megbízása alapján megállapodás született.

— Felülvizsgálati záradék: A társjogalkotók megállapodtak abban, hogy a Bizottság négy évvel az átültetési időszakot követően jelentést készít.

— A jogszabály szerint engedélyezett könyvvizsgáló nyilatkozata: A társjogalkotók megállapodtak, hogy az audit csak a jelentés közzétételének a tényét ellenőrizheti, annak tartalmát nem.

— Átültetési időszak: 18 hónapos átültetési időszak került megállapításra.

IV. KONKLÚZIÓ

A Tanács álláspontja maradéktalanul tükrözi az Európai Parlament és a Tanács között a Bizottság közreműködésével lefolytatott tárgyalások során kialakult kompromisszumot. Ezt a kompromisszumot megerősíti az a levél, amelyet a Gazdasági és Monetáris Bizottság (ECON) és a Jogi Bizottság (JURI) elnöke 2021. június 17-én küldött az Állandó Képviselők Bizottsága elnökének. E levelében az ECON és a JURI Bizottság elnöke jelezte, hogy javasolni fogják az ECON és a JURI Bizottság tagjainak és azt követően a plenáris ülés résztvevőinek, hogy a Tanács első olvasatban kialakított álláspontját – a két intézmény jogász-nyelvészei általi ellenőrzés függvényében – az Európai Parlament második olvasata során módosítás nélkül hagyják jóvá.

(1) Doc. 7949/16.

(2) Doc. 12641/16.

(3) P8_TA(2019)0309.

(4) Doc. 6399/21.